上巳日與客遊張園
作者：韓元吉
朝代：宋

paragraphs: 簿書有餘閒，春日亦已永。
況逢佳節休，朱墨得暫屏。
名園跨江郊，危檻俯千頃。
平蕪雨初勻，弱柳風自整。
芳尋寄蕭散，意適忘醉醒。
持觴挹花色，散策步林影。
雖無歌舞妍，所愛亭館靜。
佳辰天氣清，泉水助幽冷。
緬懷山陰會，脩竹带崇嶺。
應知佳客臨，懷抱均一騁。
君看結綺地，茨棘翳眢井。
當時擘牋人，正復對此景。
江山幾興廢，歲月侵老境。
但願中聖賢，疇能計鐘鼎。